Source: https://www.pravnenoviny.sk/platobny-rozkaz-vyhody-a-nevyhody
Timestamp: 2018-01-17 07:09:10+00:00
Document Index: 6581424

Matched Legal Cases: ['§ 265', '§ 265', 'súd ', 'súd ', 'súd ', 'Súd ', '§ 265', 'súd ', '§ 266', 'súd ', '§ 266', 'súd ', '§ 76', 'súd ', '§ 267', '§ 129', 'súd ', '§ 267', 'súd ', '§ 267', '§ 267', '§ 268']

Platobný rozkaz, výhody a nevýhody | Právne Noviny
Ako vyplýva z vyššie uvedeného, platobný rozkaz je skráteným rozhodnutím, vydaným v skrátenom konaní, ktoré zvykneme nazývať ako tzv. rozkazné konanie. Skrátenú formu tohto rozhodnutia zakotvuje aj zákon č. 160/2015 Z.z. Civilný sporový poriadok v znení neskorších predpisov (ďalej len CSP) tým, že platobný rozkaz systematicky zaraďuje do prvého dielu tretej časti, ktorý má názov „Skrátené konania a skrátené rozhodnutia“. Z právnej úpravy tiež vyvodzujeme, že sa jedná o osobitný procesný postup, ktorý CSP upravuje v § 265-268.
Pre pochopenie tohto inštitútu a jeho obsahu sme sa rozhodli reprodukovať znenie § 265 ods. 1 CSP: „Ak je možné vo veci samej alebo o jej časti rozhodnúť na základe skutočností tvrdených žalobcom, o ktorých súd nemá pochybnosti, najmä ak tieto skutočnosti vyplývajú z listinných dôkazov, možno o žalobe rozhodnúť bez vyjadrenia žalovaného a bez nariadenia pojednávania aj platobným rozkazom, v ktorom sa žalovanému uloží, aby do 15 dní od doručenia zaplatil uplatnenú peňažnú pohľadávku alebo jej časť a nahradil trovy konania alebo aby v tej istej lehote podal odpor. Výrok o trovách konania sa na účely konania o platobnom rozkaze považuje za uznesenie.“
Z uvedeného vyplýva, že platobný rozkaz jeho rozhodnutím meritórnym, nakoľko sa ním rozhoduje vo veci samej. Na to, aby súd mohol platobný rozkaz vydať je v zmysle predmetného ustanovenia potrebné splnenie niekoľkých podmienok:
žalobca podal žalobu (nemusí výslovne žiadať vydanie platobného rozkazu)
žaloba smeruje k dosiahnutiu peňažného plnenia
na základe skutočností, tvrdených žalobcom, o ktorých súd nemá pochybnosti (najmä ak vyplývajú z listinných dôkazov) možno rozhodnúť vo veci samej alebo jej časti.[1]
Súd je povinný platobný rozkaz vydať do 10 pracovných dní od okamihu, kedy sú splnené vyššie uvedené podmienky a zároveň žalobca zaplatil súdny poplatok a predložil spolu so žalobou platobný rozkaz na tlačive zverejnenom na webovom sídle Ministerstva spravodlivosti Slovenskej republiky. Uvedené vyvodzujeme z § 265 ods. 2 CSP. V platobnom rozkaze súd rozhodne, aby žalovaný do 15 dní od jeho doručenia zaplatil uplatnenú peňažnú pohľadávku alebo jej časť a nahradil trovy konania alebo aby v tej istej lehote podal odpor.
Uvedomiť si treba, že platobný rozkaz sa vydáva bez vyjadrenia žalovaného (len na základe skutočností, tvrdených žalobcom) a tiež bez nariadenia pojednávania. Aj z týchto dôvodov hovoríme, že platobný rozkaz sa realizuje v skrátenom (rozkaznom) konaní.
Pristaviť by sme sa chceli pri doručovaní platobného rozkazu. V zmysle § 266 ods. 1: „Platobný rozkaz spolu so žalobou súd doručuje žalovanému do vlastných rúk.“ Práve z dôvodu, že ingerencia žalovaného je obmedzená, rozhodol sa zákonodarca upraviť formu doručovania výlučne na doručovanie do vlastných rúk. Nemôže sa teda uplatniť fikcia doručenia pri náhradnom doručovaní. Ďalej podľa § 266 ods. 3: „Ak nemožno doručiť čo i len jednému subjektu na strane žalovaného, súd platobný rozkaz zruší v plnom rozsahu; to neplatí, ak ide o samostatné spoločenstvo podľa § 76. Tieto ustanovenia chránia žalovaného pred účinkami platobného rozkazu, ak by nastal prípad, že by síce došlo k náhradnému doručovaniu a nastala by fikcia doručenia, ale sám žalovaný by sa s obsahom platobného rozkazu neoboznámil. Práve preto je možné doručenie len do vlastných rúk, inak súd platobný rozkaz zruší.
Prostriedkom procesnej obrany, ktorý však nemožno zamieňať s opravným prostriedkom, je odpor. Ten je možné podať v lehote 15 dní od doručenia platobného rozkazu. CSP v § 267 ods. 1 hovorí: „Odpor proti platobnému rozkazu sa musí vecne odôvodniť. Ustanovenie § 129 sa pri nedostatku vecného odôvodnenia nepoužije. V odôvodnení žalovaný opíše rozhodujúce skutočnosti, o ktoré opiera svoju obranu proti uplatnenému nároku. K odporu pripojí listiny, na ktoré sa odvoláva, prípadne označí dôkazy na preukázanie svojich tvrdení. O tom musí byť žalovaný v platobnom rozkaze poučený.“ Oprávneným podať odpor je teda logicky žalovaný. V prípade, ak čo len jeden zo žalovaných podá včas odpor s vecným odôvodnením, súd zruší platobný rozkaz v celom rozsahu a nariadi pojednávanie. (§ 267 ods. 3 CSP), o čom súd vydá uznesenie, ktoré doručí do vlastných rúk žalobcovi spolu s odporom (§ 267 ods. 4 CSP).
Platobný rozkaz nadobúda právoplatnosť márnym uplynutím lehoty na podanie odporu, alebo dňom nadobudnutia právoplatnosti uznesenia o odmietnutí odporu podľa § 267 ods. 2 písm. c) (§ 268 CSP).
Výhody a nevýhody platobného rozkazu
Platobný rozkaz je inštitút, ktorého výhodou je, že pri splnení zákonom stanovených podmienok je možné ním rozhodnúť vo veci samej, čím sa uplatňuje zásada rýchlosti a hospodárnosti konania. Takéto rýchlejšie rozhodnutie odbremeňuje súdy od množstva ďalších úkonov, ktoré by inak museli vykonať. Rovnako pre žalobcu predstavuje platobný rozkaz výhodu v rýchlosti jeho vydania.
Nevýhodou môže byť, že ak žalovaný včas nepodá vecne odôvodnený odpor, platobný rozkaz, ktorý nadobúda vykonateľnosť spolu s právoplatnosťou, ho zaväzuje na určité peňažné plnenie. Na druhej strane, úprava doručovania platobného rozkazu prináša istotu, že sa s jeho obsahom žalovaný oboznámi a bude mať možnosť proti nemu podať odpor.
Zdroj: Civilný sporový poriadok
[1] Gešková K., Smyčková R., Zámožník J, Repetitórium civilného procesného práva.1. vydanie. Bratislava: IURIS LIBRI, spol. s.r.o., 2017. ISBN 978-80-89635-31-3, s. 124.
#sporové konanie
Pre prihlasovanie pohľadávok zahraničných veriteľov v insolvenčnom konaní je potrebné aplikovať…
Vzťah zmluvnej pokuty a náhrady škody upravuje Občiansky zákonník. Daná úprava má dispozitívny…
Porušenie princípu proporcionality medzi vymáhanou čiastkou a trovami konania
Predstavte si, že Vás v nemocnici požiadajú o zaplatenie regulačného poplatku v sume 2 eur. Doklad…